Комисија за спровођење поступка располагања непокретностима у јавној својини општине Врњачка Бања на основу чл.6., 7., 8. и 9. Уредбе оусловима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Сл. гласник РС“, бр. 16/2018**)**), чл.7.-12. Одлуке о начину поступања са непокретностима које су у јавној својини општине Врњачка Бања, односно на којима општина Врњачка Бања има посебна својинска овлашћења („Сл.лист општине Врњачка Бања“, бр.28/16- пречишћен текст и 19/17) и Одлуке Председника општине о покретaњу поступка за давање у закуп стана („Сл.лист општине Врњачка Бања“, бр.41/21), расписује

**ЈАВНИ ОГЛАС**

**ЗА ДАВАЊА У ЗАКУП СТАНА**

**ПРЕДМЕТ ОГЛАСА** је давањe у закуп путем јавног оглашавања и прикупљања писмених понуда у виђеном стању **по тржишним условима стана** у јавној својини општине и то: стана бр.16, површине 72,70 м2, који се налази на петом спрату стамбене зграде вила „Градиштанац“ у улици Немањина бб у Врњачкој Бањи, објекат 1 на кп.бр.818/1 КО Врњачка Бања, према скици Општинске стамбене агенције која је саставни део овог огласа.

**ПЕРИОД ЗАКУПА: до 5 година**

**ПОЧЕТНИ ИЗНОС** месечног закупа **100 Еура**

**ПЛАЋАЊА** **ЗАКУПНИНЕ: у месечним ратама у ком случају се прва рата месечног закупа плаћа након ступања на снагу одлуке о давању у закуп а пре потписивања уговора о закупу а** наредна месечна рата закупнине се плаћа до 5.у месецу за текући месец. Рате се усклађују са индексом потрошачких цена у Републици Србији према објављеним подацима надлежне организације за послове вођења статистике у моменту доспећа рате.

За период кашњења у плаћању, обрачунава се затезна камата у складу са законом који уређује висину стопе и начина обрачуна затезне камате.

Организациона једница Општинске управе надлежна за послове локалне пореске администрације, прати реализацију уговора о закупу и подноси извештаје организационој јединици Општинске управе надлежној за имовинско правне послове и Општинском правобранилаштву најкасније до 10. у месецу.

Организациона јединица надлежна за имовинско правне послове, по пријему извештаја из претходног става достављања закупцу упозорење у писаној форми о кашњењу уплате доспеле рате које има за последицу раскид уговора о закупу за случај да закупац не поступи најкасније у року од 3 дана од дана пријема упозорења.Обавештење о раскиду уговора о закупу и обавезама по том основу доставља Председник општине.

**ОСТАЛИ УСЛОВИ И ОБАВЕЗЕ ПО ОСНОВУ ЗАКУПА**

Текуће и инвестиционо одржавање закупљеног стана из става 1 овог огласа у току трајања закупа закупац може вршити, само након добијене писмене сагласности Скупштине општине као закуподавца по поступку прописаном законом, подзаконским актима и одлуком Скупштине општине.

Закупљени стан не може се давати у подзакуп и не може се користити за обављање делатности.

По истеку периода закупа закупац је у обавези да закупљени стан врати у првобитно стање које је било при примопредаји уколико одлуком Скупштине општине није другачије одлучено.

Закупац плаћа утрошак електричне енергије, воде и комуналних услуга и ПТТ услуга по месечно фактурисаном обрачуну испостављеном од надлежног јавног предузећа и достави доказ о измиреној обавези до 20. у месецу за претходни месец.

Коришћење стана из става 1 овог огласа противно одредбама овог огласа основ је за престанак важења одлуке о давању у закуп и аката донетих на основу те одлуке.

За случај раскида угавора пре истека уговора о закупу због непоштовања услова плаћања уговорних обавеза и коришћења наведеног простора закупац је у обавези да закуподавцу плати накнаду штете и изгубљене добити у висини почетног износа закупнине из огласа о давању у закуп.

**КРИТЕРИЈУМИ** за избор најповољнијег понуђача је највећи **износ излицитиране месечне закупнине**.

Поступак јавног надметања сматра се успелим и у случају доспелости једне исправне пријаве за учешће којом се подносилац региструје и присуствује јавном надметању и проглашава закупцем ако прихвати почетну висину закупнине,а уколико не прихвати или не закључи уговор ,губи право на враћање депозита.

**ДЕПОЗИТ** за учешће у поступку је 10% од почетне месечне закупнине и уплаћује се на рачун 840- 742152843- 59- остали приходи у корист нивоа општине, по моделу 97-КБ-115ЈМБГ за физичка лица или по моделу 97-КБ-115 ПИБ за правна лица и предузетнике.

**Рок** за повраћај депозита учесницима који нису успели у поступку је 8 дана од окончања поступка.

Уплаћени депозит се урачунава у месечни износ закупнине за први месец закупа, а најповољнији понуђач који не закључи уговор са општином, губи право на повраћај депозита.

**ПОДНОШЕЊЕ ПРИЈАВА:**

**Пријава која се доставља обавезно** садржи:

**За физичка лица** обавезно садржи: 1) **име и презиме**, адресу, број личне карте, матични број, број телефона и потпис, 2) **оверену изјаву** код јавног бележника о прихватању свих услова из огласа, 3) **копију исправе о уплати депозита** и 4) **број рачуна на који се врши** повраћај депозита,

**за предузетнике**: 1) **име и презиме** предузетника, адресу, број личне карте, јединствени број грађана, назив радње, матични број, 2) **извод из регистра привредних** субјеката или потврда да је уписан у регистар, не старији од 30 дана, 3) **оверену изјаву** код јавног бележника о прихватању свих услова из огласа, 4) **копију исправе о уплати депозита** за учешће на јавном надметању и 5) **број рачуна на који се** врши повраћај депозита

**за правна лица**: 1) **назив и седиште**, 2)**оригинал решења о упису правног лица у регистар** код надлежног органа, не старији од 30 дана, 3) **оверену изјаву код јавног** бележника о прихватању свих услова из огласа, 4) **копију исправе о уплати депозита** за учешће на јавном надметању и 5)**број рачуна на** који се врши повраћај депозита као и пуномоћје за лице које заступа подносиоца пријаве.

**Пријава мора бити читко потписана, заведена и снабдевена печатом правног лица.**

У случају да подносиоца пријаве заступа пуномоћник, пуномоћје за заступање мора бити специјално и оверено код јавног бележника а ако га заступа законски заступник или други заступник уписан у регистар , легитимише се изводом из регистра.

**Непотпуне и неблаговремене пријаве се не разматрају и одбацују се. Подносиоци непотпуних и неблаговремених пријава не могу да учествују у даљем поступку јавног надметања.**

**Уколико подносилац благовремене и потпуне пријаве не приступи јавном надметању, сматраће се да је одустао**.

Предлог за избор најповољнијег понуђача са записником о току поступка Комисија доставља Председнику Општине, који доноси акт о избору најповољнијег понуђача и давању у закуп.

Учесник у поступку који сматра да је непокретност дата у закуп супротно одредбама важећих пропсиса који уређују ову област, и да му је на тај начин повређено право, може поднети надлежном суду тужбу за поништај уговора у року од осам дана од сазнања за закључење уговора, а најкасније у року од 30 дана од дана закључења уговора.

**Рок за потписивање уговора о закупу** са Општином за најповољнијег понуђача је осам дана од дана ступања на снагу одлуке Председника Општине о давању у закуп предметног стана.

**РОК за подношење пријава** је 8 дана од дана јавног оглашавања у дневном листу, који се дистрибуира на територији целе Републике Србије.

**Отварање писмених понуда одржаће се** **5-тог дана** од дана истека рока за подношење пријава, у великој сали СО бр. просторије 34. у згради Општине Врњачка Бања, Крушевачка 17. у 11 часова сем ако је нерадни дан када се термин помера за први наредни радни дан. Термин одржавања надметања објављује се и на веб сајту општине (http.vrnjackabanja.gov.rs.)

**ПРИЈАВЕ ДОСТАВИТИ** у затвореној коверти са назнаком: ''Пријава за закуп стана бр.16– не отварати'', на адресу: Општина Врњачка Бања, Крушевачка 17, Врњачка Бања, за Комисију.

Поступак спроводи Комисија за спровођење поступка располагања непокретностима у јавној својини општине Врњачка Бања („Сл.лист општине Врњачка Бања“, бр.21/14 , 27/16,19/17 и 13/18 ).

Информације у вези са овим огласом могу се добити на тел.036-601-244.

Заинтересованм лицима омогућава се разгледање стана из овог огласа сваког радног дана у периоду од 7 до 15 часова позивом на контакт телефон. 036-601-244.

Овај оглас се налази на сајту општине Врњачка Бања у целости са скицом Општинске стамбене агенције за стан из ст. 1.овог огласа која је саставни део овог огласа а рокови по овом огласу теку од дана објављивања у дневним листу Политика.

**КОМИСИЈА ЗА СПРОВОЂЕЊЕ ПОСТУПКА РАСПОЛАГАЊА НЕПОКРЕТНОСТИМА У ЈАВНОЈ СВОЈИНИ ОПШТИНЕ ВРЊАЧКА БАЊА**

Број:46-73/21 од 27.08.2021.год.

**КОМИСИЈА**

Ана Пецић, председник Комисије,

Иван Грађанин, члан,

Катарина Маслак, заменик члана,

Наташа Трифуновић, члан,

Оливер Милић, заменик члана.